钦定古今图书集成/明伦汇编/官常典/第634卷 > 郑孝穆
## 钦定古今图书集成/明伦汇编/官常典/第634卷 > 郑孝穆

按《周书》本传，“孝穆，字道和，荥阳开封人。幼而谨厚，以清约自居。魏孝昌初，解褐太尉行参军，转司徒主簿。
属盗贼蜂起，除假节、龙骧将军、别将，屡有战功。大统
五年，行武功郡事，迁使持节、本将军，行岐州刺史，当
州都督。在任未几，有能名，就加通直散骑常侍。王罴
时为雍州刺史，钦其善政，遣使贻书，盛相称述。先是”
所部百姓，久遭离乱，饥馑相仍，逃散殆尽。孝穆下车
之日，户止三千，留情绥抚，远近咸至，数年之内，有四
万家。每岁考绩，为天下最。太祖嘉之，赐《书》曰：“知卿莅
职近畿，留心治术。凋弊之俗，礼教兴行；厌乱之民，襁
负而至。昔郭伋政成并部，贾琮誉重冀方，以古方今，
彼有惭德。”于是征拜京兆尹。十六年，大将军达奚武
率众经略汉中，以孝穆为梁州刺史。以疾不之部。拜
中书令，赐姓宇文氏。寻以疾免。武成二年，征拜御伯
中大夫，徙授御正。保定三年，出为宜州刺史，转华州
刺史。五年，除虞州刺史，转陕州刺史。频历数州，皆有
政绩。复以疾笃，屡乞骸骨，入为少司空。卒于位，时年
六十。赠本官，加郑梁、北豫三州剌史，谥曰贞。子诩嗣，
历位纳言，为聘陈使，后至开府仪同三司、大将军、邵
州刺史。诩弟译，于隋文帝有翊赞功，开皇初，又追赠
孝穆大将军、徐兖等六州刺史，改谥曰“文。”